戊戌二月十日京湖袁總郎以堂帖至有詔復除戶侍總饟
作者：岳珂
朝代：宋

paragraphs: 晝長欹枕酣春卧，剝啄敲門驚夢破。
雙旗健步衣正黄，爵羅駭見久未嘗。
泥紫一封芹詔香，王人繭牘親遣將。
老夫五年坐奇謗，身則漁樵志猶壯。
豈無戀闕如子牟，强擬隨裝學張敞。
浮雲滿空能蔽日，雲散天空日華出。
千三百載春又春，杜陵久矣無斯人。
黄衣走塵漫踆踆，縱了桴鼓何足云。
姑言絮舜工負恩，堯天舜日定不爾。
皎皎太空無點滓，當時下書便疑似。
聊坐和歌焉熱耳，寧比三光覆盆底。
金羈欲脫還從頭，絡頭齕草均一牛。
吾身本是報恩具，千年萬年屬明主。
感恩欲愬淚如雨，且願投讒畀豺虎。